b'\n_START_ARTICLE_\nGrafit (umetnost)\n_START_PARAGRAPH_\nGrafit (mn. grafiti) je risba, napis ali slika na javni povr\xc5\xa1ini (najve\xc4\x8dkrat na zidu) narejen s kredo, ogljem ali sprejem. Grafit je tipi\xc4\x8den za subkulturo velikih mest in pogosto vsebuje politi\xc4\x8dna sporo\xc4\x8dila oz. uporni\xc5\xa1ki odnos do socialnih norm.\n_START_SECTION_\nEtimologija\n_START_PARAGRAPH_\nIzraz izhaja iz italijanske besede graffito, ki pomeni podobo ali napis, ki nastane s strganjem po trdi povr\xc5\xa1ini (iz graffiare = praskati). Mno\xc5\xbeinska oblike besede, graffiti, se je v ve\xc4\x8dino svetovnih jezikov prenesla s pomenom stenski napis ali podoba, s posebnim poudarkom na poljudnem izvoru in ve\xc4\x8dinoma kontestativni vsebini.\n_START_SECTION_\nGrafiti v umetnosti\n_START_PARAGRAPH_\nGrafit se v umetnosti obravnava kot oblika lastnega likovnega izra\xc5\xbeanja, ki nemalokrat razbija monotonost urbanega javnega prostora in na druga\xc4\x8den na\xc4\x8din opozarja na npr. namen ali posebnost objekta, aktualnosti v dru\xc5\xbebi, prostoru, v\xc4\x8dasih tudi na humoren in nevsakdanji na\xc4\x8din._NEWLINE_Nekateteri grafitarji so s svojimi deli v zna\xc4\x8dilnem slogu dosegli \xc5\xa1ir\xc5\xa1o in celo mednarodno prepoznavnost.\n_START_SECTION_\nZnani ustvarjalci\n_START_PARAGRAPH_\nBanksy je anonimni britanski uli\xc4\x8dni umetnik, politi\xc4\x8dni aktivist in filmski re\xc5\xbeiser, ki deluje od 90. let prej\xc5\xa1njega stoletja. Njegova satiri\xc4\x8dna uli\xc4\x8dna umetnost in subverzivni epigrami zdru\xc5\xbeujejo temen humor z grafiti, izvedenimi v izraziti tehniki stenciranja.'